Jobber nesten døgnet rundt for å mette nordmenn med Grandiosa
STRANDA (Aftenposten): Mens nordmenn setter favorittretten i stekeovnen, er det fullt kjør på pizzafabrikken. 150 jobber ekstra i helgene for at butikkene ikke skal gå tomme for Grandiosa.  – Jeg har bare hatt to-tre frihelger siden hardkjøret begynte i høst, men vi vil jo gjerne levere det vi kan. Derfor står vi på, forteller teamleder Lisbeth Engeset. Hun har jobbet ved den Orkla-eide Grandiosa-fabrikken på Stranda siden 1995. Aldri før har hun vært med på å produsere så mange pizzaer som de siste månedene. Rundt 175 pizzaer i minuttet fyker nå ut, og maskinene går 16 timer i døgnet. I fjerde kvartal i fjor produserte fabrikken 10 millioner pizzaer. Det er halvannen million mer enn i samme periode året før.  Da holder det ikke med produksjon 16 timer i døgnet, fem dager i uken. Utvidet arbeidsuken Dette gjorde at fabrikksjef Svein Urke fikk en klar bestilling i fjor høst: Dere må produsere flere pizzaer! Løsningen ble å ta i bruk søndagen, med tilbud om frivillig overtid til de ansatte.  Responsen var overveldende. Hver eneste søndag siden midten av oktober har rundt halvparten av de ansatte gått på jobb. – De fleste av oss tar gjerne noen ekstra vakter, sier Eva i Soylu Habostad. En av hennes arbeidsoppgaver er å sørge for at det ligger nok paprika på Grandiosa’en. Det er to grunner til den kraftige økningen i produksjonen: Priskrig hos kjedene har kuttet prisen på Grandiosa. Samtidig er det ingen tegn på at nordmenn er blitt mette av frossenpizza. Har nådd taket Nå kjører fabrikken to skift på søndager, med til sammen rundt 70 personer på jobb. I tillegg har fabrikken de siste ukene satt i gang produksjonen én time tidligere om morgenen.  – De første kommer klokken fem, de siste går rundt midnatt. På natten kommer rengjøringsfolkene inn, forteller fabrikksjef Svein Urke. – Vi har klart å strekke det så langt vi klarer. Jeg tror ikke vi kan forvente mer av dagens ansatte. Hovedtillitsvalgt Roger Vangen er ikke overrasket over at så mange har tatt et ekstra skift. – Men ingen er blitt pålagt å jobbe overtid. Dette har vært frivillig, og jeg tror det har passet fint å jobbe litt ekstra på denne tiden av året. Vi hadde nok slitt lenger ut på våren og sommeren. – Men kunne det vært et alternativ å øke bemanningen i stedet for å jobbe overtid? – I teorien, ja. Men ikke i praksis. Effekten av slike kampanjer er veldig usikker. Vi har hatt topper tidligere som vi har dekket inn med overtid i en kort periode. Det spesielle denne gangen, er at den har vart så lenge. Kommunikasjonsdirektør Dag Olav Stokken i Orkla Foods tror ikke den travle starten på året vil vedvare. Pizzasalget går normalt i bølger. – Vi forventer at dette roer seg, og vi går tilbake til en mer normal situasjon når kampanjeperiodene er over. Hvordan salget de siste ukene vil påvirke totalsalget for 2024, er for tidlig å si. «Ka pokker e pizza?» Grandiosa’en er blitt et nærmest uforklarlig fenomen i norsk matkultur. Det skal ikke ha vært noen stor strategisk forretningsplan bak det hele, snarere tilfeldigheter. På 1970-tallet hadde daværende Nora Industrier en kjøttfabrikk på Stranda, som laget fårepølse, salami og andre produkter. Så fikk fabrikksjefen, Ivar Moss, en telefon fra Nora-direktør Leif Frode Onarheim med spørsmål om han kunne lage pizza på Stranda. Moss svarte umiddelbart «ja», men visste trolig ikke helt hva han hadde svart ja til. Han måtte spørre kona: “Ka pokker e pizza for noke?” Det tok likevel ikke så lang tid før de første pizzaene forlot fabrikken. Den ble lansert i februar 1980, og allerede året etter var pizzaen den mest spiste frossenpizzaen på markedet.  Grandiosa er fortsatt favoritten til dagens fabrikksjef, selv om det nå produseres 20 ulike varianter ved fabrikken. – Det er ikke mange dager jeg ikke spiser pizza. Jeg har alltid en stabel i fryseren hjemme, sier Urke. Satser på fortsatt vekst Men selv om fabrikken har nådd produksjonstaket, vil ikke Orkla hvile på dagens nivå. I løpet av våren kommer konsernet til å stake ut en strategi for ytterligere pizza-vekst, også til eksport. I dag går over 80 prosent til det norske markedet. Finland er det største eksportmarkedet, og her tror Orkla på økt salg. – Vi vil vokse videre, og vi vil ta noen avgjørelser om dette i løpet av våren, sier Stokken. En tredje produksjonslinje på Stranda kan være aktuelt. Det kan tolkes som en belønning etter de siste månedene. Orkla er nemlig klar på hva konsekvensen hadde blitt dersom fabrikken ikke hadde økt produksjonen i vinter: – Da ville vi risikert at enkelte butikker gikk tom for Grandiosa, sier Stokken.
Grandiosa-fabrikken på Stranda har slått alle tidligere produksjonsrekorder.  I fjerde kvartal produserte de 10 millioner pizzaer, det er 1,5 millioner mer enn samme periode forrige år. Økningen skyldes pizza-kampanjer og fortsatt sterk etterspørsel etter frossenpizza i Norge.  For å møte etterspørselen har fabrikken innført søndagsarbeid og tidligere produksjonsstart på morgenkvisten.